Teine lugemine

22.04.2025

**584 SE II**

Seletuskiri tööalasest Euroopa Liidu õiguse rikkumisest teavitaja kaitse seaduse ja rahvusvahelise sanktsiooni seaduse täiendamise seaduse (liidu piiravate meetmete direktiiv) eelnõu teiseks lugemiseks

**1. Menetlus juhtivkomisjonis esimese ja teise lugemise vahel**

Tööalasest Euroopa Liidu õiguse rikkumisest teavitaja kaitse seaduse ja rahvusvahelise sanktsiooni seaduse täiendamise seaduse (liidu piiravate meetmete direktiiv) eelnõu algatas Vabariigi Valitsus 2025. aasta 25. veebruaril.

Eesti õiguses tehakse direktiivi ülevõtmiseks kaks muudatust. Laiendatakse tööalasest Euroopa Liidu õiguse rikkumisest teavitaja kaitse seaduses (TÕRTKS) sätestatud tegevusvaldkondade loetelu liidu piiravate meetmetega. Tehnilise muudatusena lisatakse TÕRTKS-i normitehniline märkus direktiivi ülevõtmise kohta. Rahvusvahelise sanktsiooni seaduse (RSanS) täpsustuse kohaselt laienevad teavitaja kaitset käsitlevad sätted ka rahvusvaheliste sanktsioonide rikkumistest teavitamisele.

Eelnõu 584 SE esimene lugemine lõpetati 25.03.2025. Muudatusettepanekute esitamise tähtajaks 08.04.2025 Riigikogu fraktsioonid ega liikmed eelnõule muudatusettepanekuid ei esitanud.

Eelnõu kohta küsiti arvamust eelnõu seletuskirjas nimetatud huvigruppidelt, kes olid kaasatud eelnõu ettevalmistamisse: Eesti Advokatuur, Eesti Ajakirjanike Liit, Eesti Kaubandus-Tööstuskoda, Eesti Linnade ja Valdade Liit, Eesti Meediaettevõtete Liit, Eesti Pangaliit, Eesti Tööandjate Keskliit, Finantsinspektsioon, MTÜ Korruptsioonivaba Eesti, Tartu Ülikooli õigusteaduskond ja Õiguskantsleri Kantselei. Arvamusi eelnõu kohta ei esitatud.

Komisjon arutas eelnõu teise lugemise ettevalmistamiseks oma 14. aprilli istungil. Arutelus osales Justiits- ja Digiministeeriumi (JDM) esindaja.

14. aprilli istungil tegi juhtivkomisjon eelnõu kohta ühe muudatusettepaneku, mille muudetakse seaduse jõustumissätet.

**2. Muudatusettepanekud**

Muudatusettepanekute loetellu on kantud üks ettepanek. Kirjalik selgitus on esitatud ka muudatusettepanekute loetelus. Ettepaneku algatas õiguskomisjon koostöös JDM-ga.

**Muudatusettepanek 1.**

Muudetakse eelnõu§-i 3. Muudatusega jäetakse välja konkreetne jõustumise kuupäev 20.05.2025 ja nähakse ette, et seadus jõustub Riigi Teatajas avaldamisele järgneval päeval. EL-i liikmesriikidel on kohustus direktiiv üle võtta hiljemalt 20.05.2025. Muudatusettepanekuga pakutud lahenduse puhul võib muudatus jõustuda ka varem, samas jääks pärast eelnõu seadusena vastuvõtmise Vabariigi Presidendile piisav aeg seaduse suhtes otsuse tegemiseks ning ka Riigi Teatajale jääks aega teksti avaldamiseks.

Eelnõu teksti viidud keelelised ja tehnilised täpsustused on alla joonitud.

**3. Juhtivkomisjoni menetluslikud otsused ja ettepanekud**

Komisjon tegi ettepaneku võtta eelnõu teiseks lugemiseks Riigikogu täiskogu päevakorda käesoleva aasta 22. aprillil. Juhul kui eelnõu teine lugemine lõpetatakse, on komisjoni ettepanek võtta eelnõu kolmandaks lugemiseks Riigikogu täiskogu päevakorda käesoleva aasta 24. aprillil.

Esitab õiguskomisjon 17.04.2025.

(kinnitatud digitaalselt)

Madis Timpson

Õiguskomisjoni esimees